ആ മാധ്യമ പ്രവര്ത്തകന് അയാളോട് ചെയ്ത തെറ്റെന്താണ്? ദുരന്തഭൂമിയിലെ റിപ്പോര്ട്ടിങ്ങ് പങ്കുവച്ച് കുറിപ്പ് കോട്ടയം: ഉരുള്പൊട്ടലില് മഹാദുരന്തം വിതച്ച കൂട്ടിക്കലിന്റെ യഥാര്ഥ ചിത്രം പുറംലോകത്തേക്ക് എത്തിച്ചത് മാധ്യമപ്രവര്ത്തകരായിരുന്നു. ദുരന്ത തീവ്രത പുറത്തറിയിച്ച് അവര്ക്ക് അവശ്യമായ സഹായങ്ങള് എത്തിയ്ക്കുകയായിരുന്നു ഓരോ വാര്ത്തകളും. അതേസമയം, കൂട്ടിക്കലില് വാര്ത്ത റിപ്പോര്ട്ട് ചെയ്യാനെത്തിയ മാധ്യമപ്രവര്ത്തകനോട് വീട് വൃത്തിയാക്കുകയായിരുന്ന ഒരു ഗൃഹനാഥന് കയര്ത്ത് സംസാരിക്കുന്ന ദൃശ്യങ്ങള് സാമൂഹ്യ മാധ്യമങ്ങളില് വ്യാപകമായി പ്രചരിക്കുന്നുണ്ട്. പ്രതികരണം തേടിയെത്തിയ മീഡിയ വണ് റിപ്പോര്ട്ടറോടായിരുന്നു ഗൃഹനാഥന്റെ രൂക്ഷ പ്രതികരണം. മാധ്യമ പ്രവര്ത്തകന്റെ ഭാഗത്ത് നിന്നും മോശപ്പെട്ട യാതൊരു ഇടപെടലും ഉണ്ടായില്ലെങ്കിലും ഈ ദൃശ്യങ്ങള് വലിയ രീതിയില് അദ്ദേഹത്തിനും മാധ്യമ പ്രവര്ത്തകര്ക്ക് ആകെ തന്നെ എതിരായും പ്രചരിപ്പിക്കപ്പെടുകയായിരുന്നു. എന്നാല് ഇപ്പോഴിതാ ഈ സംഭവം ഉള്പ്പടെ ദുരന്തഭൂമിയിലെ മാധ്യമ റിപ്പോര്ട്ടിങ്ങിനെ കുറിച്ച് കോട്ടയം ജില്ലാ ഇന്ഫര്മേഷന് ഓഫീസര് അരുണ്കുമാര് പങ്കുവെച്ച കുറിപ്പ് ശ്രദ്ധേയമാവുകയാണ്. കൂട്ടിക്കലില് പ്രകൃതിദുരന്തമുണ്ടായി മണിക്കൂറുകള്ക്കുള്ളില് ജോലിയുടെ ഭാഗമായി അവിടെയെത്തിയ ഒരാളാണ് ഞാന്. ബഹു. സഹകരണ രജിസ്ട്രേഷന് വകുപ്പു മന്ത്രി ശ്രീ വി.എന്. വാസവന് സാര് ഉരുള്പൊട്ടലും മലവെള്ളപ്പാച്ചിലുമറിഞ്ഞ് ഞൊടിയിടയില് സര്ക്കാര് സംവിധാനങ്ങളെയും ഇതര സംവിധാനങ്ങളെയും സജ്ജമാക്കി ദുരിതാശ്വാസ പ്രവര്ത്തനങ്ങള് ഏകോപിപ്പിച്ചതിന്്റെ ഭാഗമായാണ് ഞാനും അവിടെ എത്തുന്നത്. വിവരിക്കാനാവാത്ത നാശനഷ്ടങ്ങളായിരുന്നു കണ്മുന്നില്. നദീതീരത്തെ വീടുകളും കടകളും നിമിഷ നേരത്തില് തുടച്ചു നീക്കപ്പെട്ടതടക്കം സര്വസ്വവും നഷ്ടപ്പെട്ടവരുടെ ദൈന്യതയാര്ന്ന മുഖങ്ങളാണ് കണ്ടത്. ഉരുള്പൊട്ടലുണ്ടായ സ്ഥലങ്ങള് ഒറ്റപ്പെട്ട നിലയില്. നിലയ്ക്കാത്ത മഴ, പ്രതികൂലമായ കാലാവസ്ഥ. മരങ്ങളും മണ്ണും കല്ലുമടിഞ്ഞ് ചപ്പാത്ത്, മണ്ണും കല്ലും വീണ് തകര്ന്ന റോഡ്, ഗതാഗത തടസം, ഉള്പ്രദേശങ്ങളില് എന്തു സംഭവിച്ചുവെന്നു പോലും സ്ഥിരീകരിക്കാനാവാത്ത അവസ്ഥ. പ്രാദേശിക മാധ്യമങ്ങളടക്കം കോട്ടയത്തെ മാധ്യമ പ്രവര്ത്തകര് ആ നിമിഷം മുതല് കൂട്ടിക്കലിന്്റെയും ഉരുള്പൊട്ടലില് ഒറ്റപ്പെട്ട പ്ലാപ്പള്ളി, കാവാലി പ്രദേശങ്ങളിലേക്ക് കടന്നു ചെല്ലാന് കഴിയാത്തതിന്്റെയും ദുരന്ത ചിത്രങ്ങള് നമ്മുടെ നാടിനെ അറിയിക്കുന്നുണ്ടായിരുന്നു. ദുരന്തത്തിന്്റെ ആഘാതം ലോകം അറിഞ്ഞത് അവരിലൂടെയായിരുന്നു. ഒക്ടോബര് 17 ന് വെളുപ്പിന് പ്ലാപ്പള്ളിയിലേക്കും കാവാലിയിലേക്കും തെരച്ചിലിനിറങ്ങിയവര്ക്കൊപ്പം മാധ്യമ പ്രവര്ത്തകരുമുണ്ടായിരുന്നു. ഉരുള്പൊട്ടലില് ഒലിച്ചുപോയ നാടിന്്റെ ദയനീയ ചിത്രം അവര് എല്ലാവരെയും അറിയിച്ചു. ഉടുതുണിയും ജീവനും മാത്രം അവശേഷിച്ചയാളുകളെക്കുറിച്ച് വാതോരാതെ പറഞ്ഞു. പ്രിയപ്പെട്ടവരെ കാണാതായവരുടെ തിരിനാളം പോലുള്ള പ്രതീക്ഷകള്, നിരാശകള്, സങ്കടങ്ങള്, നാട്ടുകാര് നേരിടുന്നതും നേരിടാനിടയുള്ളതുമായ പ്രതിസന്ധികള്, നഷ്ടങ്ങള് ഒക്കെ അവരിലൂടെ നാടറിഞ്ഞു. മുട്ടിനു ഗുരുതരമായി പരുക്കേറ്റ് ചികിത്സയിലിരുന്ന വൈശാഖും കാലില് ബാന്ഡേജിട്ട് റിപ്പോര്ട്ട് ചെയ്യുന്നത് കാണാം കോവിഡ് മാറിയിട്ടും അതിന്്റെ അസ്വസ്ഥതകള് അലട്ടിയിരുന്നതുമൂലം വിശ്രമം നിര്ദ്ദേശിക്കപ്പെട്ട അന്ഷാദുമൊക്കെ മഴ നനഞ്ഞ്, വിശന്നിരുന്ന് പ്ലാപ്പള്ളിയിലും കാവാലിയിലും കൂട്ടിക്കലിലും ഉള്പ്രദേശങ്ങളിലുമെത്തി റിപ്പോര്ട്ട് ചെയ്യുന്നത് കണ്ടു. ഇത് എഴുതുമ്ബോഴും അവരെല്ലാം മുണ്ടക്കയത്തടക്കം ക്യാമ്ബ് ചെയ്ത് അതു തുടരുകയാണ്. ജോലിയുടെ ഭാഗമെന്ന് വ്യാഖ്യാനിക്കാമെങ്കിലും ദുരിതബാധിതരുടെ കഷ്ടപ്പാട് പുറം ലോകമറിയട്ടെ, നടപടികളുണ്ടാവട്ടെയെന്ന, സഹായഹസ്തങ്ങള് നീളട്ടെയെന്ന ബോധം റിപ്പോര്ട്ടിങ്ങില് കാണാം. ഉള്ളുലഞ്ഞാണ് അവര് മാര്ട്ടിന്്റെ ആറംഗ കുടുംബത്തിന്്റെ അന്ത്യകര്മങ്ങള് റിപ്പോര്ട്ട് ചെയ്തത്, അലന്്റെ ജന്മദിനത്തില് അവന്്റെ ശരീരഭാഗങ്ങള്ക്കായി തെരച്ചില് നടത്തുന്നത് റിപ്പോര്ട്ട് ചെയ്തത്. ചിത്രങ്ങളെടുത്തത്. ചെളിയും മണ്ണുമടിഞ്ഞ വീടുകളിലേക്ക് തിരികെ കയറാന് നാട്ടുകാര് നേരിടുന്ന പ്രശ്നങ്ങള് അവര് പറഞ്ഞപ്പോഴാണ്, എഴുതിയപ്പോഴാണ് ലോകം കേട്ടത് , വിശ്വസിച്ചത്. മനസുള്ളവര് ഇതൊക്കെ കണ്ടും കേട്ടും വായിച്ചും സന്നദ്ധമായി അവിടെയെത്തി സഹായമേകുന്നു. അങ്ങനെയൊരു റിപ്പോര്ട്ടിങ്ങിനിടെയാണ് മീഡിയ വണ്ണിലെ ടോബിയോട് ഒരു ഗൃഹനാഥന് കയര്ക്കുന്നത് കണ്ടത്. പലരുമിത് ആഘോഷിക്കുന്നതു കണ്ടു. ദുരന്തമുണ്ടായതു മുതല് ലൈവായുള്ള ആ റിപ്പോര്ട്ടിങ് സമയം വരെ വീട്ടില് പോലും പോകാതെ അവിടെ നിന്ന് കൂട്ടിക്കലിലെ ജനതയ്ക്കു വേണ്ടി ശബ്ദിച്ചയാളെയാണ് ലൈവ് റിപ്പോര്ട്ടിങ്ങിനിടെ അദ്ദേഹം ക്ഷുഭിതനായി നേരിട്ടത്. പണി നോക്കാന് പറഞ്ഞ ഗൃഹനാഥന്്റെ പെരുമാറ്റം ഒട്ടും ശരിയായില്ലെന്നാണ് എനിക്കു വ്യക്തിപരമായി തോന്നിയത്. അദ്ദേഹത്തോട് എന്ത് അപരാധമാണ് റിപ്പോര്ട്ടര് ചെയ്തത്? അനാവശ്യമായി ചോദ്യം ചോദിച്ചോ? ഒരു പ്രകോപനവുമില്ലാതെ എന്തിനാണ് കയര്ത്തത്? പ്രതികരിക്കാനില്ലെന്ന് മാന്യമായി പറയാമായിരുന്നില്ലേ? ഏതു മാധ്യമ സ്ഥാപനവുമാകട്ടെ എന്താണ് അയാളോട് റിപ്പോര്ട്ടര് ചെയ്ത തെറ്റ്? ജീവിതം തിരിച്ചു പിടിക്കാനുള്ള ശ്രമത്തിലാണ് ജനങ്ങളെന്ന് പറഞ്ഞ് വീഡിയോയിലെ തലക്കെട്ട് ചേട്ടായെന്ന് വിളിച്ച് പ്രതീക്ഷ പങ്കിടാനെത്തിയ ഒരാളോടാണ് അദ്ദേഹം കയര്ത്തത്,അത്തരത്തില് പ്രതികരിച്ചത്. അതു ശരിയായില്ലെന്ന് ഗൃഹനാഥന് പിന്നീട് ബോധ്യപ്പെട്ടേക്കാമെന്നാണ് എന്്റെ പ്രതീക്ഷ. ആ നാടിനൊപ്പം ഊണും ഉറക്കവും ഉപേക്ഷിച്ച് നിന്ന ഒരാളെയാണ്, നാലഞ്ച് ദിവസം ആ നാടിനു വേണ്ടി അയാള് ചെയ്ത വാര്ത്തകളെയാണ് നിമിഷ നേരം കൊണ്ട് അദ്ദേഹം തച്ചുടച്ചുകളഞ്ഞത്. ആ വീഡിയോ കണ്ട്, ഷെയര് ചെയ്ത് ആഘോഷിക്കുന്നവരേ നിങ്ങള് ആ നാട്ടുകാരനല്ലെങ്കില് മനസിലാക്കേണ്ടത് കൂട്ടിക്കലിലെ ജനങ്ങള് നേരിടുന്ന എല്ലാ വിഷയങ്ങളും നിങ്ങളറിഞ്ഞതും വിശ്വസിച്ചതും മാധ്യമങ്ങളിലൂടെയാണെന്നതാണ്. കൂട്ടിക്കല് ദുരന്തത്തിന്്റെ വ്യാപ്തി പുറം ലോകത്തെത്തിച്ച നിരവധി മാധ്യമ പ്രവര്ത്തകരില് ഒരാള് ടോബിയാണ്. വാര്ത്തകള് സെര്ച്ച് ചെയ്താല് അതു ബോധ്യപ്പെടും. കൂട്ടിക്കല് നേരിടുന്ന പാരിസ്ഥിതിക പ്രശ്നങ്ങളും നേരത്തേ ഇയാള് ലോകത്തെ അറിയിച്ചിട്ടില്ലേ. ജനാധിപത്യത്തിന്്റെ നാലാംതൂണാണ് മാധ്യമങ്ങള്. അനീതികള്, സ്വയം പരിഹരിക്കാന് സാധിക്കില്ലെന്ന് തോന്നുന്ന പ്രതിസന്ധികള് ഒക്കെ നേരിടുമ്ബോള് നാം ചിലപ്പോള് ആദ്യവും ചിലപ്പോള് അവസാനവും വിളിക്കുക ഇവരെയാണ്. പണി നന്നായി എടുക്കുന്നവരെന്ന തോന്നലും വിശ്വാസവും കൊണ്ടാണല്ലോ നമ്മള് അവരെ തേടിപ്പോകുന്നത്. അങ്ങനെ തേടിയെത്തുന്നവരുടെ ഭാഗത്ത് ന്യായമുണ്ടെന്ന് മനസിലായാല് ഏതറ്റം വരെയും അവര് നിങ്ങള്ക്കൊപ്പം നിലനിന്നിട്ടില്ലേ. ന്യൂസ് 18 ലെ സുഹൃത്ത് അനീഷ് കൊക്കയാറിലെ റിപ്പോര്ട്ടിങ്ങിനിടെ മക്കള് തിരികെ വരുമെന്ന് പ്രതീക്ഷിക്കുന്ന അച്ഛനെക്കുറിച്ച് എഴുതിയ എഫ്.ബി. കുറിപ്പ് വായിച്ച് ഞാന് സങ്കടപ്പെട്ടിരുന്നു. ഉള്ളുപൊള്ളിയാണ് മാധ്യമ പ്രവര്ത്തകര് മാര്ട്ടിന്്റെ ഏറ്റവും ഇളയ മകള് സാന്ദ്രയുടെ മൃതദേഹം കണ്ടെത്തിയെന്ന് റിപ്പോര്ട്ട് ചെയ്തത്. തകര്ന്ന വീടുകളുടെ ചിത്രമെടുക്കുന്നത്. അപ്പോഴൊക്കെ വീട്ടിലുള്ള മകളും കഷ്ടപ്പെട്ടു പണിത വീടുമൊക്കെ മനസില് വരും. അവരുടെ എഫ്.ബി. കുറിപ്പുകള് വായിക്കുമ്ബോള് നമുക്കത് ബോധ്യപ്പെടും. മാധ്യമ പ്രവര്ത്തകര് ദുരന്തഭൂമി കണ്ട് ഹരം പിടിച്ച ഹൃദയശൂന്യരെന്ന് കരുതുന്നവരുണ്ടാകാം. അവര്ക്ക് നല്ല നമസ്കാരം, നമോവാകം. ഞാന് പലവട്ടം ആലോചിച്ചു ആ മാധ്യമ പ്രവര്ത്തകന് അയാളോട് ചെയ്ത തെറ്റെന്താണ്?